paragraph_text: Po struci je bio odvjetnik. Godine 1889. imenovan je pulskim podestatom (gradonačelnikom), a na toj dužnosti ostaje do 1904. godine. Za njegove vladavine, koja se poklopila sa strelovitim usponom grada kao glavne luke sve jače Austro–Ugarske ratne mornarice, 1903. godine podignuta je zgrada gradske tržnice u Puli o čemu i danas svjedoči spomen-ploča. Također je puštena u rad gradska telefonska centrala (1891.), gradski vodovod (1897.) i gradska plinara (1900.). U gradu je od 1904. god. uveden i električni tramvaj. Uspostavio je 1896. godine gradsku bolnicu, a 1903. gradski muzej.